b'\n_START_ARTICLE_\nVasilijus Ka\xc4\x8dialovas\n_START_SECTION_\nBiografija\n_START_PARAGRAPH_\nVasilijus Ka\xc4\x8dialovas gim\xc4\x97 apsikrik\xc5\xa1tijusio \xc5\xbeydo \xc5\xa1eimoje. T\xc4\x97vas dirbo \xc5\xa1ventiku Vilniaus \xc5\xa1v. Nikolajaus cerkv\xc4\x97je. Mok\xc4\x97si Vilniaus 1-oje gimnazijoje. Joje dalyvavo m\xc4\x97g\xc4\x97ji\xc5\xa1kuose spektakliuose, buvo puikus deklamatorius. V. Ka\xc4\x8dialovo bendraklasiai buvo Feliksas Dzer\xc5\xbeinskis, Konstantinas Galkauskas, kompozitorius, geriausias Ka\xc4\x8dialovo draugas. Studijavo Sankt Peterburgo universiteto Teis\xc4\x97s fakultete, ta\xc4\x8diau jo nebaig\xc4\x97._NEWLINE_1896\xc2\xa0m. prad\xc4\x97jo vaidinti Sankt Peterburgo Literat\xc5\xabros ir vaidybos draugijos teatre. 1900\xc2\xa0m. per\xc4\x97jo \xc4\xaf Maskvos Dail\xc4\x97s teatr\xc4\x85 (MCHAT), kuriam vadovavo Konstantinas Stanislavskis bei Vladimiras Nemirovi\xc4\x8dius-Dan\xc4\x8denka, kur tapo vienu \xc5\xbeymiausi\xc5\xb3 aktori\xc5\xb3. D\xc4\x97l savo aktorini\xc5\xb3 geb\xc4\x97jim\xc5\xb3 V. Ka\xc4\x8dialovas laikomas vienu geriausi\xc5\xb3 poezijos ir prozos skaitov\xc5\xb3 Rusijoje. Da\xc5\xbenai atostogaudavo Vilniuje. 1896\xc2\xa0m. studenti\xc5\xa1k\xc5\xb3 atostog\xc5\xb3 metu Vilniuje vaidino kartu su \xc4\x8dia gastroliuojan\xc4\x8dia V. Komisar\xc5\xbeevskaja H. Zudermano \xe2\x80\x9eDrugeli\xc5\xb3 m\xc5\xab\xc5\xa1yje\xe2\x80\x9c. V\xc4\x97liau vaidino Vilniaus ir Kauno scenose Maskvos Dail\xc4\x97s teatro gastroli\xc5\xb3 metu._NEWLINE_1936\xc2\xa0m. suteiktas TSRS liaudies artisto garb\xc4\x97s vardas, 1943\xc2\xa0m.\xc2\xa0\xe2\x80\x93 Stalino premija. Vilniaus Did\xc5\xbeiojoje gatv\xc4\x97je ant namo, kuriame jis gim\xc4\x97 ir vaikyst\xc4\x97je gyveno, sienos yra memorialin\xc4\x97 lenta. Ka\xc4\x8dialovo vardu pavadinta viena i\xc5\xa1 rusakalbi\xc5\xb3 Vilniaus gimnazij\xc5\xb3._NEWLINE_V. Ka\xc4\x8dialovas mir\xc4\x97 1948\xc2\xa0m. rugs\xc4\x97jo 30 d. Palaidotas Novodevi\xc4\x8d\xc4\x97s kapin\xc4\x97se Maskvoje.'